## Pravilnik o deklaraciji i označavanju ekoloških proizvoda

### NN 10/2007 (29.1.2007.), Pravilnik o deklaraciji i označavanju ekoloških proizvoda

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**440**

Na temelju članka 16. stavka 5., članka 18. stavka 3. Zakona o ekološkoj
proizvodnji poljoprivrednih i prehrambenih proizvoda (»Narodne novine«, broj
12/01.), ministar poljoprivrede, šumarstva i vodnoga gospodarstva donosi

## PRAVILNIK

### O DEKLARACIJI I OZNAČAVANJU EKOLOŠKIH PROIZVODA

Članak 1.

Ovim se Pravilnikom propisuje oblik i sadržaj deklaracije kojom se deklariraju
ekološki proizvodi, način označavanja ekoloških proizvoda te oblik i sadržaj
znaka ekološkog proizvoda.

Članak 2.

Deklaracija je isprava kojom se nedvosmisleno prepoznaje ekološki proizvod.
Deklariranje ekoloških proizvoda postupak je navođenja podataka kojima se
prepoznaje ekološki proizvod, njegovo podrijetlo i njegova usklađenost s
propisanim uvjetima za ekološku proizvodnju poljoprivrednih i prehrambenih
proizvoda.

Članak 3.

Deklaracija mora sadržavati podatke koji su propisani općim propisom o
deklariranju, te naziv nadzorne stanice i/ili šifru nadzorne stanice i broj
potvrdnice.

Članak 4.

Ekološke proizvode deklarira proizvođač odnosno uvoznik.
Deklaracija mora biti ispisana na hrvatskom jeziku.

Članak 5.

Kao ekološki proizvod može se deklarirati proizvod za kojeg vrijede sljedeći
uvjeti:
1. da je proizveden u ekološkoj proizvodnji nad kojim je proveden obvezatni
stručni nadzor;
2. ako obilježavanje sadrži ime i/ili broj koda nadzorne stanice ili propisani
»znak« (markicu ili tekst) ekološke proizvodnje,
3. za neprerađene poljoprivredne proizvode:
a) ako se oznaka jasno odnosi na poljoprivrednu proizvodnju,
b) ako se prema propisima ekološke proizvodnje proizvodilo ili ako se na
sukladan način proizvedeno uvezlo iz drugih zemlja,
4. za prerađene proizvode namijenjene konzumiranju:
a) ako je najmanje 95 % sastojaka proizvedeno sukladno propisima ekološke
proizvodnje ili uvezeno iz drugih zemalja, odnosno ako potječu iz takvih
proizvoda;
b) ako su kao sastojci koji nisu poljoprivrednog podrijetla sadržane samo tvari
navedene u Prilogu 1. Pravilnika o preradi u ekološkoj proizvodnji (»Narodne
novine« br. 13/02);
c) ako su proizvodi ili njegovi sastojci u pripremi tretirani samo tvarima koje
su navedene u Prilogu 1. Pravilnika o preradi u ekološkoj proizvodnji i nije
primijenjeno ionizirajuće zračenje.
d) ako udovoljava uvjetima iz članka 9. Pravilnika o preradi u ekološkoj
proizvodnji
e) ako su proizvodi proizvedeni bez uporabe genetski modificiranih organizama
i/ili ako ne potječu od takvih proizvoda.

Članak 6.

Kao »proizvod s ekološkim sastojcima« može se deklarirati pro­izvod:
1. ako je najmanje 70 % proizvoda proizvedeno u ekološkoj proizvodnji i obvezno
sadrži listu sastojaka i podatak o stvarnom postotnom udjelu sastojaka koji
potječu iz ekološke proizvodnje,
2. čiji sastojci nepoljoprivrednog podrijetla mogu biti samo tvari navedene u
Prilogu 1. Pravilnika o preradi u ekološkoj proizvodnji.
Na proizvod iz stavka 1. ovog članka nije dopušteno nanošenje znaka ekološkog
proizvoda (u daljnjem tekstu: znak »ekoproiz­vod«).
Tekst deklaracije proizvoda iz stavka 1. ovog članka ne smije se bojom,
veličinom i stilom natpisa isticati od opisa prodaje proiz­voda. Tekst će biti
sljedećeg oblika: "X% poljoprivrednih sastojaka proizvedenih sukladno propisima
ekološke proizvodnje.

Članak 7.

Znak »ekoproizvod« okruglog je oblika. Vanjski rub kruga zelene je boje. Ispod
gornjeg dijela ruba ispisano je zelenim slovima HRVATSKI, a iznad donjeg dijela
ruba ispisano je zelenim slovima PROIZVOD, a između natpisa nalazi se zelena
točka s lijeve i desne strane. Cjelokupan tekst izražen je u Comic Sans MS
fontu. U sredini znaka nalazi se krug zelene boje u kojemu je ispisana bijelim
slovima riječ EKO. Minimalna veličina znaka »ekoproizvod« je promjera o 20 mm.
Grafički prikaz znaka »ekoproizvod« tiskan je u Prilogu I. ovoga Pravilnika.

Članak 8.

Znak »ekoproizvod« dodjeljuje se za ekološke proizvode koji su proizvedeni
sukladno propisima i pravilima za ekološku proizvodnju, koji su stručno
nadzirani i za koje je izdana potvrdnica da su proizvedeni sukladno propisanim
temeljnim zahtjevima za ekološku proizvodnju.
Ekološki proizvodi moraju biti označeni znakom ekološkog proizvoda prije
stavljanja u promet. Označavanje ekoloških proizvoda znakom »ekoproizvod«
obavlja proizvođač u ekološkoj proizvodnji.
Nanošenjem znaka »ekoproizvod« jamči se da je proizvod bio stručno nadziran i da
je potvrđen na propisan način, te da je za njega izdana potvrdnica o sukladnosti
s temeljnim zahtjevima za ekološku proizvodnju.
Znak »ekoproizvod« nanosi se na prednju naljepnicu ili neposredno iznad prednje
naljepnice proizvoda na način da je vidljiv, čitljiv i neizbrisiv, a nanosi se
utiskivanjem, otiskivanjem bojom koja se ne može izbrisati, naljepnicom ili
privjesnicom. U slučaju da proizvođač koristi i privjesnicu, znak se mora
nanijeti na istu.
Vina iz treće berbe mogu dobiti znak »ekoproizvod«.

Članak 9.

Ekološki proizvodi za koje je izdata potvrdnica do 31. 12. 2006. godine mogu se
označavati znakom »ekoproizvod« tiskanim suklad­no Pravilniku o postupku i
uvjetima za stjecanje znaka ekološkog proizvoda (»Narodne novine« br. 13/02).

Članak 10.

Ekološki proizvodi deklarirani sukladno Pravilniku o deklaraciji ekoloških
proizvoda (»Narodne novine« br. 13/02) mogu se nalaziti na tržištu do isteka
roka trajanja.

Članak 11.

Danom stupanja na snagu ovoga Pravilnika prestaje važiti Pravilnik o postupku i
uvjetima za stjecanje znaka ekološkog proizvoda (»Narodne novine« br. 13/02) i
Pravilnik o deklaraciji ekoloških proizvoda (»Narodne novine« br. 13/02).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-01/11
Urbroj: 525-1-07-1
Zagreb, 18. siječnja 2007.

Ministar
**Petar Čobanković**, v. r.

PRILOG I.

ZNAK »EKOPROIZVOD«

![](dodatni/350561.GIF)

Pravilnik, NN 10/2007-440
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)